b'\n_START_ARTICLE_\nLaodzi\n_START_SECTION_\nViri o \xc5\xbeivljenju\n_START_PARAGRAPH_\nPo izro\xc4\x8dilu je Laozijevo dru\xc5\xbeinsko ime na Li (\xe6\x9d\x8e, pin-jin: L\xc7\x90), osebno ime pa Er (\xe8\x80\xb3, pin-jin: \xc4\x9ar, bukv. uvo), nadimek Bo Jang (\xe4\xbc\xaf\xe9\x98\xb3, pin-jin: B\xc3\xb3 Y\xc3\xa1ng). Njegovo posthumno ime pa je Dan (\xe8\x81\x83, pin-jin: D\xc4\x81n). Ime Lao-zi je \xc4\x8dasten naziv: Lao (\xe8\x80\x81, pin-jin: L\xc7\x8eo) pomeni stari, \xc4\x8dastitljiv, a karakter zi, C\xe2\x80\x99 (\xe5\xad\x90, pin-jin: z\xc7\x90) se dodaja kot znak spo\xc5\xa1tovanja za ime vplivnej\xc5\xa1ih filozofov (npr. Kung C\xe2\x80\x99, Meng C\xe2\x80\x99, D\xc5\xbeuang C\xe2\x80\x99. Te\xc5\xbeava obstaja glede zapisa imena: \xc5\xa1tevilni na\xc4\x8dini vodijo v zmedo (Lao Tzu, Lao Tse, Lao Ce, Lao zi, Laodzi, ...). Njegovo ime se lahko prevaja kot stari u\xc4\x8ditelj._NEWLINE_Laozi je bil filozof in pesnik anti\xc4\x8dne Kitajske. \xc4\x8cas njegovega \xc5\xbeivljenja lahko le ocenimo in sicer naj bi \xc5\xbeivel nekje v 6. stoletju pr. n. \xc5\xa1t. Namesto v pozni Zhou, ga nekateri zgodovinarji postavljajo celo v za\xc4\x8detek obdobja vojskujo\xc4\x8dih se dr\xc5\xbeav v 4. stoletju pr. n. \xc5\xa1t._NEWLINE_O \xc5\xbeivljenju Laozija je znanega bolj malo in tudi obstoje\xc4\x8de podatke je te\xc5\xbeko sprejeti kot zgodovinska dejstva. Zgodovinar Sima Qian je v 1. stol. pr. n. \xc5\xa1t. napisal njegovo biografijo, delo z naslovom Zapisi velikega zgodovinarja (\xe5\x8f\xb2\xe8\xa8\x98), ki je temeljilo na predhodnjih zapisih. Kljub temu pa je ve\xc4\x8dina podatkov vpra\xc5\xa1ljivih in jih ne moramo z gotovostjo potrditi. Laozi naj bi bil po izro\xc4\x8dilu rojen v Kraljevini Chu, nekje v dana\xc5\xa1njem okro\xc5\xbeju Luyi v provinci Henan. Po nekaterih podatkih naj bi se celo o\xc5\xbeenil in imel sina. Delal je kot arhivar v cesarski knji\xc5\xbenici na dvoru Dinastije Zhou v takratni prestolnici Luoyang, kjer je imel dostop do del legendarnega Rumenega cesarja znanega tudi kot Huang Di ter ostalih legendarnih modrih vladarjev. \xc4\x8ceprav ni nikoli uradno delal kot u\xc4\x8ditelj, je k njemu prihajalo mnogo u\xc4\x8dencev, s katerimi je delil znanje. Sestajal naj bi se tudi s Konfucijem, kar je imelo na slednjega mo\xc4\x8dan vpliv. S svojim u\xc4\x8denjem in delom pa Laozi ni \xc5\xbeelel slave, temve\xc4\x8d je deloval v skromnosti. Dolgo \xc4\x8dasa je \xc5\xbeivel na dvoru Zhou, a za tem, ko je videl njegov upad, je od\xc5\xa1el na zahod. Na severni meji Kitajske je sre\xc4\x8dal YinXi-ja, stra\xc5\xbearja, ki ga je prosil, naj svoje nauke zapi\xc5\xa1e. Do takrat je namre\xc4\x8d svoje znanje \xc5\xa1iril samo po ustnem izro\xc4\x8dilu. Tako je res napisal knjigo oz. filozofski tekst Dao de jing (Dao De Ching, Klasik poti in njene krepostne sile), ki je imel na Kitajskem velik vpliv. Nih\xc4\x8de ne ve kam je Laozi od\xc5\xa1el za tem, nekateri celo verajmejo, da je od\xc5\xa1el vse do Indije, kjer naj bi bil u\xc4\x8ditelj Bude. Kasneje, s \xc5\xa1iritvijo budizma na Kitajsko, je namre\xc4\x8d obstajalo mo\xc4\x8dno rivalstvo med domorodnim daoizmom in uvo\xc5\xbeenim budizmom, \xc4\x8deprav daoizem ni bil nikoli uradna religija oziroma politika katere od kitajskih dinastij._NEWLINE_V enem od daoisti\xc4\x8dnih del iz 7. stoletja Sandong Zhunang (informativni prevod: Biserna vre\xc4\x8da treh kavern) pa je predstavljena zgodba, v kateri naj bi stra\xc5\xbear Yinxi prepoznal Laozija pri zahodnih vratih mesta ter ga prosil, \xc4\x8de lahko postane njegov u\xc4\x8denec, saj bi rad na\xc5\xa1el Dao. Laozi ga je sprejel, a Yinxi je moral dokazati svojo odlo\xc4\x8dnost ter \xc5\xbeeljo, zato mu je Laozi dal tri leta, da izpopolni svojo vrlino Daa. Nato sta se zopet sre\xc4\x8dala ter skupaj potovala skozi vesolje in devet nebes. Laozi je predstavljal idealnega mojstra Daoizma, Yinxi pa idealnega u\xc4\x8denca. V religioznem pomenu si lahko razlagamo Laozija kot poosebljen Dao, ki u\xc4\x8di ljudstvo na poti do odre\xc5\xa1itve. Kot je razvidno v tem delu lahko opazimo \xc5\xbee mo\xc4\x8dan vpliv verskega Daoizma.\n_START_SECTION_\nDao de jing\n_START_PARAGRAPH_\nDao de jing oz. Tao Te Ching (Klasik poti in njene krepostne sile) je Laozijevo delo, ki se je sprva imenovalo kar Laozi. Delo je napisano v glavnem v pesni\xc5\xa1ki obliki. Po nekaterih virih naj bi vsebovalo okrog pet tiso\xc4\x8d kitajskih pismenk in bilo razdeljena v dva dela, kon\xc4\x8dna verzija pa vsebuje zapise tudi iz kasnej\xc5\xa1ih obdobij. Vsekakor je Dao de jing eno najpomembnej\xc5\xa1ih verjetno pa tudi najstarej\xc5\xa1e delo filozofskega daoizma ter je imelo skozi zgodovino ob\xc4\x8duten vpliv na kitajsko dru\xc5\xbebo hkrati pa tudi na nekatere druge \xc5\xa1ole kitajske filozofije. Gre za eno najpopularnej\xc5\xa1ih del kitajske filozofije.'